section_heading: Životopis
paragraph_text: Godine 1896. Yeats ulazi u krug Lady Isabelle Gregory, važne Irske kulturne radnice koja se bavi folklorom i dramom; ona će njegovu ljubav prema Irskoj uspjeti naposljetku ipak potaknuti u pravcu nacionalizma. S njenim krugom od 1899. godine djeluje u Irskom literarnom teatru, koji djeluje do 1901. godine nastojeći u Irskoj prenijeti maniru avangardnog teatra iz Francuske. Nakon financijskog neuspjeha Irskog literarnog teatra, pripadnici grupe osnivaju uspješniji Abbey Theatre (koji do danas djeluje pod imenom Irish National Theatre); Yeats će s tim krugom aktivno surađivati do kraja života. Godine 1902. sudjeluje u osnivanju Dun Emer Press, izdavačke kuće koja će pod vodstvom njegovih sestara do 1946. godine tiskati preko 70 knjiga irskih autora, od toga 48 Yeatsovih.